Document ID: 32012R0998

NARIADENIE RADY (EÚ) č. 998/2012
z 9. októbra 2012,
ktorým sa prideľujú rybolovné možnosti podľa Protokolu, ktorým sa stanovujú rybolovné možnosti a finančný príspevok podľa Dohody o partnerstve v oblasti rybolovu medzi Európskym spoločenstvom na jednej strane a Kiribatskou republikou na strane druhej
RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 43 odsek 3,
so zreteľom na návrh Európskej komisie,
keďže:
(1)
Rada 23. júla 2007 prijala nariadenie (ES) č. 893/2007 o uzavretí Dohody o partnerstve v oblasti rybolovu medzi Európskym spoločenstvom na jednej strane a Kiribatskou republikou na druhej strane (1) (ďalej len „dohoda“).
(2)
Nový protokol k dohode bol parafovaný 3. júna 2012 (ďalej len „protokol“). Protokolom sa plavidlám EÚ udeľujú rybolovné možnosti vo vodách, nad ktorými Kiribatská republika vykonáva svoju zvrchovanosť alebo súdnu právomoc.
(3)
Rada 9. októbra 2012 prijala rozhodnutie 2012/669/EÚ (2) o podpise a predbežnom vykonávaní protokolu.
(4)
Mala by sa určiť metóda rozdeľovania rybolovných možností medzi členské štáty na obdobie platnosti protokolu.
(5)
Ak sa ukáže, že počet oprávnení na rybolov alebo množstvo rybolovných možností pridelených Únii podľa uvedeného protokolu sa úplne nevyužíva, Komisia v súlade s článkom 10 ods. 1 nariadenia Rady (ES) č. 1006/2008 z 29. septembra 2008 o oprávneniach na rybolovné činnosti rybárskych plavidiel Spoločenstva mimo vôd Spoločenstva a o prístupe plavidiel tretích krajín do vôd Spoločenstva (3) informuje dotknuté členské štáty. Ak dotknutý členský štát neodpovie v lehote, ktorú Rada stanoví, považuje sa to za potvrdenie toho, že plavidlá dotknutého členského štátu nevyužívajú svoje rybolovné možnosti v danom období v plnej miere. Rada by preto mala stanoviť uvedenú lehotu.
(6)
Vzhľadom na to, že protokol sa má predbežne vykonávať od 16. septembra 2012, toto nariadenie by sa malo uplatňovať od 16. septembra 2012,
PRIJALA TOTO NARIADENIE:
Článok 1
1. Rybolovné možnosti určené Protokolom, ktorým sa stanovujú rybolovné možnosti a finančný príspevok podľa Dohody o partnerstve v oblasti rybolovu medzi Európskym spoločenstvom na jednej strane a Kiribatskou republikou na strane druhej (ďalej len „protokol“), a ktorý sa má predbežne vykonávať od 16. septembra 2012, sa prideľujú členským štátom takto:
a)
Plavidlá na lov vakovou sieťou
Španielsko
3 plavidlá
Francúzsko
1 plavidlo
b)
Plavidlá s lovnými šnúrami
Španielsko
3 plavidlá
Portugalsko
3 plavidlá
2. Nariadenie (ES) č. 1006/2008 sa uplatňuje bez toho, aby bola dotknutá Dohoda o partnerstve v oblasti rybolovu medzi Európskym spoločenstvom na jednej strane a Kiribatskou republikou na strane druhej.
3. Pokiaľ sa žiadosti o oprávnenie na rybolov predložené členskými štátmi podľa odseku 1 nevzťahujú spolu na všetky rybolovné možnosti stanovené v protokole, Komisia v súlade s článkom 10 nariadenia (ES) č. 1006/2008 zváži žiadosti o oprávnenie na rybolov predložené inými členskými štátmi.
4. Lehota uvedená v článku 10 ods. 1 nariadenia (ES) č. 1006/2008 sa stanovuje na desať pracovných dní odo dňa, v ktorom Komisia informuje členské štáty o tom, že rybolovné možnosti neboli plne využívané.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 16. septembra 2012.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 9. októbra 2012

Labels: 5
8
6
18
15